Sri Lanka vir eers sonder sy kaptein | Netwerk24
Deur Johann de Jager 11 Julie 2018 23:00
Die krieketspan van Sri Lanka sal in die toetsreeks daar teen Suid-Afrika vir eers sonder sy kaptein, afrigter en spanbestuurder wees.
Sri Lanka se kaptein Dinesh Chandimal hier saam met die Proteas se kaptein Faf du Plessis. Foto: Reuters
Die eerste van die lande se twee toetse begin Donderdag in Galle.
Die kaptein Dinesh Chandimal, breier Chandika Hathurusinghe en bestuurder Asanka Gurusinha het hangende die bevinding teen hulle ingestem om die twee toetse mis te loop. Hul verhoor is Woensdagaand laat afgehandel, maar daar was nog geen bevindinge bekend gemaak nie.
Hulle het vroeër skuld beken op 'n vlak 3-oortreding teen hulle wat spruit uit 'n voorval gedurende die tweede toets teen die Wes-Indiese Eilande toe hulle nie in die gees van die spel opgetree het nie.
Hulle het ná 'n vroeëre geskil oor balpeutery vir twee uur lank geweier om die veld te betree vir die derde dag se spel. Die minimum straf vir die oortreding is twee toetse.
Die Internasionale Krieketraad (IKR) het Woensdagaand op Twitter gesê die tugbeampte sal binnekort sy beslissing bekend maak.
"Chandimal, Hathurusinghe en Gurusinha, wat skuldig gepleit het, het intussen ingestem om nie aan die twee toetse teen Suid-Afrika deel te hê nie. Dit sal as krediet dien teen die straf waarop die beampte besluit," lui die IKR se kort verklaring.